นลท.ขายทำกำไร APURE ฉุดหุ้นร่วง 15% หลังราคาแรลลี่ยาว
นักลงทุนขายทำกำไร APURE ฉุดหุ้นร่วง 15% มาที่ 9.35 บ. หลังราคาแรลลี่ยาว ฟาก “FSSIA” วางเป้า 12 บ. มองผลงานปี 63-66 โตเฉลี่ย 29.40%
นักลงทุนขายทำกำไร APURE ฉุดหุ้นร่วง 15% หลังราคาแรลลี่ยาว ฟาก “FSSIA” วางเป้า 12 บ. มองผลงานปี 63-66 โตเฉลี่ย 29.40%
10 ก.ย. 2564

ผู้สื่อข่าวรายงานว่า ราคาหุ้น บริษัท อกริเพียว โฮลดิ้งส์ จำกัด (มหาชน) หรือ APURE ล่าสุด ณ เวลา 11.00 น. อยู่ที่ 9.35 บาท ลบ 1.65 บาท หรือ 15% สูงสุดที่ 11 บาท ต่ำสุดที่ 9.25 บาท ด้วยมูลค่าซื้อขาย 631.39 ล้านบาท ทั้งนี้ ราคาหุ้น APURE ปรับตัวลงแรง คาดนักลงทุนขายทำกำไร หลังราคาหุ้นปรับตัวขึ้นมาอย่างต่อเนื่อง

โดย บริษัทหลักทรัพย์ ที่ปรึกษาการลงทุน เอฟเอสเอส อินเตอร์เนชั่นแนล จำกัด หรือ FSSIA มองว่า 3 ปัจจัยที่จะสนับสนุนให้กำไรของ APURE บริษัทชั้นนำด้านการผลิตและส่งออกข้าวโพดหวาน สามารถเติบโตที่ประมาณ 29.40% ต่อปี ระหว่างปี 2563 – 2566 ได้แก่ (1) คำสั่งซื้อจากกลุ่มลูกค้าใหม่ที่สหรัฐฯอย่าง Walmart ที่จะช่วยดันยอดขายเพิ่มขึ้นกว่าสองเท่า (2) การขยายธุรกิจไปตลาดยุโรป และ (3) กลุ่มผลิตภัณฑ์ประเภทบรรจุภัณฑ์ถุงที่วางขายที่ญี่ปุ่นและเกาหลีใต้ นอกจากนี้ยังมีปัจจัยจากการเติบโตของรายได้ที่คาดการณ์ไว้ว่าจะสอดคล้องกับการขยายอัตรากำไรขั้นต้น อันเป็นผลมาจากอัตราการผลิตที่สูงขึ้น ประสิทธิภาพในการบริหารจัดการต้นทุน และโรงงานผลิตกระป๋องแห่งใหม่
อย่างไรก็ดี FSSIA แนะนำ “ซื้อ” APURE พร้อมราคาเป้าหมายที่ 12 บาท อิง P/E ปี 2565 ที่ 20 เท่า หรือที่ +1.0SD ของค่าเฉลี่ย 5 ปีที่ 14.20 เท่า และมองว่า APURE ควรเทรดด้วยมูลค่าที่มากกว่าค่าเฉลี่ย 5 ปี เนื่องจากแนวโน้มการเติบโตของกำไรที่แข็งแกร่งที่คาดการณ์ไว้ที่ 662 ล้านบาทในปี 2566 เทียบกับกำไรสุทธิเฉลี่ย 116 ล้านบาทในช่วงก่อนที่ Walmart จะเข้ามา ระหว่างปี 2558 – 2562